༧གོང་ས་མཆོག་གིས་རྒྱ་གར་ནང་དུ་ཕ་མེས་ཀྱི་རིག་གཞུང་བསྐྱར་གསོ་དགོས་སྐོར་སོགས་ཀྱི་སྐོར་ལ་གསུང་དོན་དུ་མགོན་པོ་ཀླུ་སྒྲུབ་ཀྱི་རིག་ཚོགས་དྲུག་གི་བཤད་ལུང་སྔ་མོ་ངོས་ལ་དགེ་བཤེས་རིག་འཛིན་བསྟན་པའི་སྐུ་མདུན་ནས་ཐོབ་པ་འདྲ།ཀླུ་སྒྲུབ་ཀྱི་བྱང་ཆུབ་སེམས་འགྲེལ་ལ་སོགས་པའི་བསྟོད་ཚོགས་ཀྱི་རིགས་མང་པོ་ཞིག་ངོས་ཀྱིས་རི་རྫོང་རིན་པོ་ཆེའི་སྐུ་མདུན་ནས་ཞུས་པ་ཡིན།རིན་པོ་ཆེ་ཧ་ཅང་བཀའ་དྲིན་ཆེན་པོ་ཡིན།བཤད་ལུང་གི་རིགས་དཀོན་པ་དེ་འདྲ་མང་པོ་ཞིག་ཧི་མ་ལ་ཡ་རི་རྒྱུད་ནས་ཕེབས་པའི་མཁས་པ་ཁུ་ནུ་བླ་མ་རིན་པོ་ཆེ་བསྟན་འཛིན་རྒྱལ་མཚན་དང་།ཁུ་ནུ་དགེ་བཤེས་རིག་འཛིན་བསྟན་པ།རི་རྫོང་རིན་པོ་ཆེ་བཅས་གང་ལྟར་ཧི་མ་ལ་ཡ་རི་རྒྱུད་ནས་ངོས་ཀྱིས་ཆོས་འབྲེལ་དངོས་སུ་ཐོབ་པའི་བླ་མ་བཀའ་དྲིན་ཅན་གསུམ་ས་ཁུལ་འདི་ནས་བྱུང་བ་རེད།ངོས་རང་ཆུང་དུས་ལྷ་སར་ཡོད་སྐབས་ལ་དྭགས་པ་རེད་བརྗོད་ཀྱི་འདུགགོས་དཀར་པོ་གྱོན་པ་དང་ལྷམ་རྩེ་ཡར་གྱེན་ལ་ལངས་པ་ཧ་ཅང་སྐྱོ་མདོག་ཁ་པོ་ཞིག་མཐོང་གི་ཡོད།ཕྱོགས་མཚུངས་ཁུ་ནུ་བའང་དེ་མཚུངས་ཧ་ཅང་སྐྱོ་མདོག་ཁ་པོ་མཐོང་གི་ཡོད།འོན་ཀྱང་བོད་དུ་ཡོད་སྐབས་མཐོང་ཆུང་བྱེད་སའི་ཡུལ་ལུང་དེ་ནས་ངོས་ཀྱིས་ཆོས་འབྲེལ་ཞུ་སའི་བླ་མ་རྩ་ཆེན་པོ་གསུམ་བྱུང་བ་རེད།ངོས་ཀྱིས་འདི་ལྟར་ཞུ་དགོས་པ་འདི་སངས་རྒྱས་བཅོམ་ལྡན་འདས་ཀྱི་ཐུན་མོང་མིན་པའི་གཟབ་རྒྱས་སྟོན་རྒྱུ་དེ་ལྟ་གྲུབ་ཐོག་ནས་སྟོན་དགོས།ལྷ་ཁང་རྫིག་པོ་ཡེ་ཤུ་དང་ཁ་ཆེ།མུ་སྟེགས་པ་སོགས་ཀྱི་ལྷ་ཁང་རྫིག་ཐག་ཆོད་དེ་འདྲ་ཡོད།ཕྱོགས་མཚུངས་སྐུ་བརྙན་རྫིག་པོ་གང་སར་མང་ཐག་ཆོད་ཡོད།ཐུན་མོང་མིན་པ་འདི་བཀའ་འགྱུར་བསྟན་འགྱུར་དེ་འདྲའི་གླེག་བམ་མང་པོ་ཆོས་ལུགས་གཞན་ལ་མེད།དེ་ནི་སྤྱིར་སངས་རྒྱས་པའི་ཆོས།ཡང་སྒོས་དཔལ་ནཱ་ལེནྡྲའི་ཆོས་ལུགས་རྐྱང་རྐྱང་རེད་འདུགདེར་བརྟེན་ངོས་ཀྱིས་དེང་སྐབས་རྒྱ་གར་ནང་དུ་ཕ་མེས་ཀྱི་ཤེས་ཡོན་དེ་དག་བསྐྱར་གསོ་བྱེད་དགོས་འདུག་ཅེས་ངོས་ཀྱིས་འབད་བརྩོན་བྱེད་བཞིན་ཡོད།དེ་སྔ་སྐབས་ཤིག་དྷ་སར་རྒྱ་གར་གཞུང་གི་མཐོ་སློབ་ཞིག་གི་སློབ་སྤྱི་ངོས་རང་ལ་ཐུག་སྐབས་ངོས་ཀྱིས་རེ་འདུན་བཏོན་པ་ཡིན།ང་ཚོས་འཆར་གཞི་ཞིག་བཟོ་བཞིན་ཡོད།རྒྱ་གར་ནང་དུ་ཕ་མེས་ཀྱི་རིག་གཞུང་འདི་བསྐྱར་གསོ་བྱ་རྒྱུ་ཆོས་དང་མ་འབྲེལ་བ་ཞིག་རེད།ཆོས་ཟེར་ན་ནང་པ་དང་འབྲེལ་བ་ཡོད་སྟབས་ནང་པའི་སྐད་ཆ་མེད་པར་ཚད་མ་རིག་པ་དང་སེམས་ཁམས་རིག་པ་དེ་ཚོའི་གྲས་ཤེས་ཡོན་རང་གི་ངོ་བོའི་ཐོག་ནས་ང་ཚོས་བསྐྱར་གསོ་བྱེད་དགོས་པ་འདུག་ཅེས་བརྗོད་སྐབས།དྷ་སའི་མཐོ་སློབ་དེས་ཁུར་ཧ་ཅང་ལེན་བཞིན་འདུགཉེ་ལམ་ལྡི་ལི་མངའ་སྡེའི་གཞུང་རང་གིས་ཁུར་བླངས་ནས་དགེ་རྒན་སྟོང་ཕྲག་ལྔ་ཙམ་འཛོམས་ཐོག་ངོས་ཀྱིས་དེའི་སྐོར་སྐད་ཆ་བཤད་པ་ཡིན།དེང་དུས་ཤེས་ཡོན་རྒྱ་གར་ནང་ཧ་ཅང་ཡག་པོ་ཡོད།དཔེར་ན་ཚན་རིག་དང་འཕྲུལ་རིག་སློབ་སྦྱོང་གི་གནས་ཚད་རྒྱ་གར་ནང་ཡག་ཐག་ཆོད་ཡོད།དེའི་ཐོག་སེམས་ཁམས་རིག་པ་དང་ཚད་མ་རིག་པ་དེ་དག་སྣོན་ཐུབ་ན་ཕྱི་དངོས་པོའི་ཡར་རྒྱས་ཡོད་ཁར་ནང་སེམས་ཀྱི་ཞི་བདེའང་ཡོད་པ་དེ་འདྲ་ཞིག་རྒྱ་གར་ཁོ་ན་ལས་གཞན་ལུང་པ་སུས་ཀྱང་བྱེད་ཐུབ་ཐབས་མེད།རྒྱ་གར་བ་ཚོར་ངོས་ཀྱི་འབོད་སྐུལ་བྱེད་བཞིན་ཡོད།དེ་འདྲ་ཡིན་སྟབས་དགེ་རྒན་དགོས་མཁོ་ཆགས་ཡོད།ཁ་སང་ངོས་ཀྱིས་སེར་འབྲས་ཀྱི་མཁན་པོ་གཅིག་གཉིས་ཕེབས་ཤོག་ཅེས་ལབ་པ་ཡིན།སེར་འབྲས་ཚོས་ད་བར་ལོ་ངོ་སྟོང་ཕྲག་རིང་ཐོས་བསམ་སྒོམ་གསུམ་ཡ་མ་བྲལ་བ་བྱས་ནས་ཉར་ཚགས་བྱེད་བཞིན་པ་འདི་ད་ཆ་རྒྱ་གར་ནང་དུ་སྤེལ་ཐུབ་རྒྱུའི་གོ་སྐབས་ཤིག་སླེབ་བཞིན་འདུགང་ཚོས་སློབ་སྦྱོང་བྱས་པ་དེ་དག་རྒྱ་གར་ནང་གི་སློབ་གྲྭ་ཆེ་ཁག་དེ་འདྲའི་ནང་དུ་འགྲེལ་བཤད་རྒྱག་ཐུབ་པ་ཞིག་དགོས་འདུག་ཅེས་བརྗོད་པ་ཡིན།དམིགས་ས་དེ་གྲྭ་སའི་སློབ་གཉེར་བ་ཆགས་ཡོད།གཞན་དགེ་རྒན་དམིགས་ས་མེད།གཞན་སུས་ཀྱང་བཤད་ཐུབ་རྒྱུ་མ་རེད།ཅེས་ངོས་ཀྱིས་དེ་ལྟར་བརྗོད་རྒྱུ་བྱུང་།དེ་དང་ཆབས་གཅིག་ཁྱེད་ཚོ་ཧི་མ་ལ་ཡ་རི་རྒྱུད་ལ་ཡོད་པ་ཁྱེད་ཚོ་ལ་དྭགས་པ་ཚོར་མཚོན་ན།ཧིན་སྐད་དང་ཨིན་སྐད་སོགས་ཤེས་ཀྱི་ཡོད།དེར་བརྟེན་ལ་དྭགས་ནང་ནས་རྒྱ་གར་གནའ་རབས་ཀྱི་རིག་གཞུང་བསྐྱར་གསོ་བྱ་རྒྱུའི་ཐད་ཏོག་ཙམ་ཤུགས་རྒྱག་ཐུབ་པ་ཞིག་བྱོས།རྒྱ་ནག་ལོ་རྒྱུས་ཐོག་ནས་ནང་པའི་ལུང་པ་རེད།ནང་ཆོས་བརྗོད་སྐབས་རང་བཞིན་གྱི་སེམས་ཐག་ཉེ་པོ་ཡོད།མི་འབོར་ལ་མཚོན་ན་ས་ཡ་བཞི་བརྒྱ་ཡོད།རིམ་བཞིན་རྒྱ་ནག་ནང་དུ་སེམས་ཁམས་རིག་པའི་རྣམ་གཞག་དེ་དག་གིས་ཕན་ཐོགས་བྱེད་ཐུབ་རྒྱུ་རེད་བསམ་པ་དྲན་བཞིན་འདུགཅེས་གསུངས་འདུག